Woensdag 22 September – PvR Geloofsfamilie
9Sy antwoord was: "My genade is vir jou genoeg. My krag kom juis tot volle werking wanneer jy swak is." Daarom sal ek baie liewer oor my swakhede roem, sodat die krag van Christus my beskutting kan wees. 10Daarom is ek bly oor swakhede, beledigings, ontberings, vervolging en moeilikhede ter wille van Christus, want as ek swak is, is ek sterk.
In hoofstuk 2, 4 en 5 van Klaagliedere word die man se stem verteenwoordig. Ons manne word geken vir hulle krag, hulle sterkte, hulle voorsiening en beskerming. Mooi eienskappe. Hierdie eienskappe is nie net beperk tot manne nie, ons vroue het hulle ook. Maar ons verloor HOOP wanneer ons vermoë om te beskerm, te voorsien, sterk te wees in gedrang kom. Wanneer ons aan die einde van ons krag kom, kom ons ook naby aan die einde van ons hoop.
In die 2 Korintiërs gedeelte herinner Paulus ons dat ons hoop juis nie in ons eie vermoë gegrond is nie, maar in God. Wanneer ons swak is, kan ons uiteindelik braaf genoeg wees om vas te hou aan God se krag. Wanneer ons niks het om op te vertrou soos ons vermoë om te beskerm, versorg of sterk te staan nie, kan ons die knie buig en God se hulp aanvaar.
Voel jy tans of het jy al gevoel dat jy weerloos is, dat jou krag uitgeloop het, dat jy nie sterk genoeg is om iets te hanteer nie, nie kan voorsien of beskerm nie? Dit is nie 'n lekker gevoel nie, maar God is dan juis daar sodat ons op Hom kan vertrou. Deel jou hart en jou ervaring met die Here.
Wanneer ons weerloos voel en hopeloos wil word, kan ons juis weer God in die regte posisie in ons lewens herstel. Staan jy voor die geleentheid waar jy kan kies om meer op God te vertrou as op jou eie kragte? Hoe sal so 'n verhouding anders lyk as in die verlede? Hoe sal jy aan God "submit" en afhanklik wees?
Klaagliedere herinner ons dat God alles nuut maak. Elke dag. Maar ook elke hart. Het jy nodig om die Here te vra dat Hy jou krag, jou sterkte, voorsiening en beskerming in Sy hand te hou, eerder as om dit in jou eie hande te wil neem? Maak jou hart leeg by die Here.